Vier dood toe muur by troue omslaanArgieffoto bloot ter illustrasie. (Foto: Unsplash) Vier mense is dood toe ’n muur Saterdag gedurende ’n huwelikseremonie in die omgewing van Polokwane in Limpopo op hulle ineengestort het. Die voorval het omstreeks 17:30 in GaChuene, Thogwaneng plaasgevind. Brig. Motlafela Mojapelo, woordvoerder van die polisie, sê gaste het gedurende die huwelikseremonie in ’n tent gesit wat aan ’n gebou sonder ’n dak staangemaak is. ’n Sterk wind het die tent omgewaai en die muur het in die proses ineengestort. Drie mense is op die toneel dood terwyl 12 ander in ’n ernstige toestand na die hospitaal geneem is. Nog ’n trougas het in die hospitaal aan sy of haar beserings beswyk. Mojapelo sê die polisie het reeds begin om die oorledenes te identifiseer en hul identiteit sal bekend gemaak word sodra hul naasbestaandes in kennis gestel is. ’n Geregtelike doodsondersoek word gedoen.